b'\n_START_ARTICLE_\nFrancesco Landini\n_START_SECTION_\n\xc5\xbdivljenje\n_START_PARAGRAPH_\nLandini je bil najverjetneje rojen v Firencah, \xc4\x8deprav je njegov prane\xc4\x8dak, humanist Cristoforo Landino za njegov rojstni kraj v svojih spisih navedel bli\xc5\xbenje mesto Fiesole. Njegov o\xc4\x8de, Jacopo del Casentino je bil v svojem \xc4\x8dasu znan slikar Giottove \xc5\xa1ole. Landini je bil slep od rojstva in se je kmalu za\xc4\x8del ukvarjati z glasbo. Njegov kronist Filippo Villani v knjigi o slavnih Florentincih (1385) navaja, da je bil vsestranski glasbenik, in da je celo izna\xc5\xa1el instrument, imenovan\xc2\xa0\xc2\xbbsyrenam\xc2\xab._NEWLINE_Od leta 1361 je bil zaposlen kot orglar v samostanu Santa Trinit\xc3\xa0, od 1365 pa v cerkvi San Lorenzo v Firencah, kjer je tudi pokopan. Njegov nagrobnik je bil do 19. stoletja izgubljen, zdaj pa je spet na ogled v cerkvi (na njem so vidne podobne orgle kot na sliki desno).\n_START_SECTION_\nGlasba\n_START_PARAGRAPH_\nLandini je najvidnej\xc5\xa1i skladatelj italijanskega stila trecento, ki je imenovan tudi\xc2\xa0\xc2\xbbitalijanska ars nova\xc2\xab. Njegova glasba je ve\xc4\x8dinoma posvetna, obstajajo sicer zapisi o njegovi cerkveni glasbi, ki pa se do danes ni ohranila. Pre\xc5\xbeivelo je 89 dvoglasnih balad, 42 troglasnih balad in nadaljnjih 9, ki obstajajo tako v dvo- kot v triglasni verziji. Pre\xc5\xbeivelo je tudi manj\xc5\xa1e \xc5\xa1tevilo madrigalov. Ta opus predstavlja skoraj \xc4\x8detrtino vse ohranjene italijanske glasbe 14. stoletja._NEWLINE_Landini je tudi eponim za Landinijevo kadenco (Landinijeva seksta), kaden\xc4\x8dni postop, pri katerem je \xc5\xa1esta stopnja lestvice vstavljena med vodilni ton in njegov razvez v toniko.'